કદાચ પછી તું પણ મારી જેમ ખુલ્લાં મને ગમે ત્યાં નાચી શકીશ ત્યારે કદાચ તને મારી આ દરવેશી સમજાશે. જ્યારે એ સમજાય જાય ત્યારે તારી આજુબાજુ જે કોઈ હોય એને આ ચેપ એક એક બખ્તર સાથે આપી દેજે. અત્યારે આ ડાહી દુનિયાને તદ્દન ગાંડા લોકોની ખુબ જરૂર છે. શરૂઆતનાં પથ્થરો ખમવા બખ્તરની જરૂર પડશે ને? પછી તને મારી આગળ દોડી આવવાની છૂટ છે, મારાં બંને હાથો તને આલંગવા તૈયાર જ હશે. પણ હા! આવે ત્યારે આ શબ્દોના ઘેરામાં જ આવજે. મારાં સુધી પહોંચવા તેમની જરૂર પડશે જ. પહેલાં તારે મને પણ મૌનનું કફન ખોલીને ચુંબન આપી જીવિત કરવી પડશે ને?